Oikeusministeriölle	

	

Lausuntopyyntö 12.11.2013 OM 1/41/2011

Espoon käräjäoikeuden lausunto mietinnöstä isyyslainsäädännön uudistamiseksi (OM:n mietintöjä ja lausuntoja 56/2013)

Käräjäoikeus suhtautuu ehdotettuun isyyttä koskevan lainsäädännön kokonaisuudistuksen myönteisesti.

Käräjäoikeus pitää kannatettavana sitä, että riidattomia asioita siirretään muiden viranomaisten ratkaistavaksi. Yleisesti ottaen on tavoiteltava sitä, että käräjäoikeudet keskittyisivät riitaisten asioiden ratkaisemiseen.

Käräjäoikeus kannattaa äidin isyyden selvittämistä koskevan vastustusoikeuden poistamista. Ehdotusta on pidettävä lapsen kannalta hyvänä. Muutos saattaa jonkin verran lisätä käräjäoikeudessa käsiteltävien asioiden määrää.

Niin ikään käräjäoikeus kannattaan miehen kanneoikeuden laajentamista ehdotetulla tavalla. Käräjäoikeus pitää hyvänä ehdotusta, jonka mukaan kanneoikeus, joka isyyslain voimaanpanolain nojalla on vanhentunut, palautetaan.

Ehdotettuun isyyslain 28 §:ään sisältyvä mahdollisuus säännös, jonka mukaan kaikkia miehiä, joiden voidaan olettaa olevan lapsen isän, ei tarvitse haastaa samaan oikeudenkäyntiin on kannatettava niillä perusteilla, jotka ehdotuksen sivulla 105 on todettu.

Oikeusgeneettisestä isyystutkimuksesta annetun lain 13 §:n ehdotettuun muutoksen sisältyvä mahdollisuus näytteen ottamiseen lastenvalvojan valvonnassa helpottaa näytteen antamista ja on kannatettava. Menettelysäännökset tuomioistuimille liittyen tutkimusmääräyksen antamiseen annettaneen asetuksella.

Tiedoksi antamista koskevaan säännökseen ei ehdoteta asiallisia muutoksia. Tiedoksi annossa on joskus ongelmia. Niitä ei säännöksillä voidakaan poistaa, mutta on tarpeen edelleen säilyttää mahdollisuus erityisestä syystä toimittaa tiedoksianto kuuluttamalla.

Espoon käräjäoikeudessa on arvioitu, että ehdotettujen uudistusten tuomioistuimen työmäärää vähentävät vaikutukset olisivat lähes olemattomat. Juttuja tulisi todennäköisesti jonkin verran lisää. Ehdotetut uudistukset ovat perusteltuja ja kannatettavia lapsen edun paremman toteutumisen vuoksi.

Laamanni	Olli Saunanoja